**ELŐTERJESZTÉS**

**Szombathely Megyei Jogú Város Közgyűlése 2025. február 27-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A közterület-elnevezésre vonatkozó szabályokat Szombathely Megyei Jogú Város Önkormányzata Közgyűlésének a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendelete (a továbbiakban: Ör.) tartalmazza. Jelen előterjesztésben szombathelyi közterületek elnevezésével kapcsolatos döntések meghozatalára teszek javaslatot.

Szombathely gyöngyösszőlősi városrészében, az Újvilág utcától délre, az Országh László utca és a Rumi út között található területen bővül az Újvilág Lakópark. Itt találhatóak a 10837/1 hrsz-ú és a 10837/23 hrsz-ú, kivett közforgalom elől el nem zárt magánút megnevezésű ingatlanok, amelyekről megközelíthető későbbi épületek házszámkijelöléséhez szükségessé vált ezen területek elnevezése. A területek elhelyezkedését az előterjesztéshez mellékletként csatolt térképmásolat szemlélteti.

Tóth Kálmán, a körzet önkormányzati képviselője azt a javaslatot tette, hogy a közterületek Szőllősi Németh Jánosról, illetve Makkos Vilmosról kerüljenek elnevezésre.

**Szőllősi Németh János** (1907–1998) katolikus főplébániai káplán, tiszteletbeli kanonok, a gyöngyösszőlősi Jézus Szíve Egyházközség második plébánosa. 1941. szeptember 1-jével váltotta a Salköveskútra helyezett Kóczán Boldizsár plébánost. János atya folytatta a megkezdett munkát, és megszervezte az építkezést. A gyorsan felépült templomot 1943. augusztus 22-én áldotta meg a megyéspüspök. A szőllősi hívek nem sokáig örülhettek új templomuknak. 1944. október 21-én ugyanis háromnegyed 11-kor egy bombatámadás teljesen romba döntötte. Csak a harangláb maradt épen. A bombatámadást követően templomépítésre gondolni sem lehetett. A hívek visszaszorultak a szükségkápolnába, amit a templom romjaiból hozott téglákból egy oldalhajóval bővítettek. Ez az iskolakápolna szolgált istentisztelet céljára hatvan éven keresztül. Németh János tiszteletbeli kanonok 1997-ben, 56 évi szőllősi szolgálat után, 90 éves korában vonult nyugdíjba.

Tóth Kálmán Képviselő Úr a javaslatát egyeztette Fekete Szabolcs Benedek szombathelyi segédpüspökkel.

**Makkos Vilmos** (1923–2012) Széchenyi-díjas lovas, lovasedző, lótenyésztő. A második világháború után Németországban kezdett versenyezni, hazai és nemzetközi versenyeket nyert military és díjugratás szakágban, Pillangó, majd Aranyálom nevű lován. 1956-ban bekerült az olimpiára készülő military csapatba, de Stockholmba végül politikai döntés miatt nem utazhatott ki. Edzőként ugyanakkor olimpikonná vált: 1980-ban a military válogatott pályaedzője lett és részt vett a moszkvai olimpián.

1960-ban a sárvári méneshez került, majd 1962-ben Szombathelyen a Petőfi utcában 7 lóval alapított lovasiskolát, amely néhány év alatt az ország meghatározó sportegyesületévé vált. Iskolájában többek között olyan kiemelkedő személyiségeket indított útjára, mint az olimpiai negyedik helyezett Horváth Zoltán, Dallos Gyula, valamint a tragikusan fiatalon elhunyt fia, ifj. Makkos Vilmos. Lovasok generációit nevelte a ló és az ember iránti tiszteletre és megbecsülésre.

Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet, amelyet a (2) bekezdés alapján a jegyző felvesz a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról vezetett nyilvántartásba. Fentiek alapján a jegyző a Szőllősi Németh Jánosra vonatkozó képviselői javaslatot felvette a nyilvántartásba, amelyben Makkos Vilmos már korábban, állampolgári kezdeményezés alapján is szerepelt. Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat. Tájékoztatom a Tisztelt Közgyűlést, hogy a jegyző által vezetett nyilvántartás alapján az alábbi személyekre, valamint fogalmakra érkeztek még meg nem valósult javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy***  | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**(1892–1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**(1866–1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Dr. Garzuly Ferenc**(1937–2021) | neurológus, egyetemi professzor,60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**(1923–2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**(1930–2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**(1926–2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Makkos Vilmos**(1923–2012) | Széchenyi-díjas lovas, olimpikon lovasedző, lótenyésztő, a Szombathelyi Lovasiskola alapítója (1962) | állampolgári kezdeményezés, valamintTóth Kálmán önkormányzati képviselő |
| **Pesthy Frigyes**(1823–1889) | szabadságharcos, akadémikus | állampolgári kezdeményezés |
| **Szőllősi Németh János**(1907–1998) | katolikus főplébániai káplán, tiszteletbeli kanonok, a gyöngyösszőllősi Jézus Szíve Egyházközség plébánosa (1941 – 1997) | Tóth Kálmán önkormányzati képviselő |

Szőllősi Németh Jánosnak a város életében kiemelkedő szerepe volt, tevékenységével jelentősen hozzájárult Szombathely fejlődéséhez. Makkos Vilmos pedig a sport területén kimagaslóan jelentőset alkotott, és ezáltal személyének emléke megőrzésre méltó, továbbá tevékenységével szintén jelentősen hozzájárult Szombathely fejlődéséhez, így mindketten teljesítik az Ör. 5. § (1) bekezdésében foglalt feltételt, személyükről közterület elnevezhető.

Fentiek alapján Képviselő Úr javaslataival egyetértve javaslatot teszek arra, hogy a Tisztelt Közgyűlés a 10837/1 hrsz-ú közterületet **Szőllősi Németh János utcának,** a 10837/23 hrsz-ú közterületet **Makkos Vilmos utcának** nevezze el.

A Tisztelt Közgyűlés 2/2025. (I.30.) Kgy. számú határozatában úgy határozott, hogy a következő Közgyűlésre – a körzet képviselőjének bevonásával – kerüljön megvizsgálásra a Haladás Sportkomplexum Rohonci út felőli oldalán vagy más helyszínen közterület elnevezése a közelmúltban elhunyt Halmosi Zoltánról (1947–2025), a Szombathelyi Haladás egykori kiváló válogatott labdarúgójáról. Tájékoztatom a Tisztelt Közgyűlést, hogy a javaslattevő Illés Károly önkormányzati képviselő, valamint az érintett körzet képviselője, Dr. Czeglédy Csaba bevonásával megvizsgálásra került a közterület elnevezésének lehetősége. A kezdeményezők eredeti javaslata alapján a Haladás Sportkomplexum Rohonci út felőli oldalán a jegypénztárak előtti terület lenne az elnevezendő sétány, amely a 3643/1 hrsz-ú kivett beépített terület megnevezésű ingatlanhoz tartozik, azaz nem közterület, így hivatalos közterületi elnevezésére nincs mód.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2025. február „ ”.**

 **(: Dr. Nemény András :)**

**I.**

**HATÁROZATI JAVASLAT**

**…/2025. (II.27.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 10837/1 hrsz-ú, kivett közforgalom elől el nem zárt magánút megnevezésű ingatlant **Szőllősi Németh János utcának** nevezi el.
2. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 10837/23 hrsz-ú, kivett közforgalom elől el nem zárt magánút megnevezésű ingatlant **Makkos Vilmos utcának** nevezi el.
3. A Közgyűlés felkéri a polgármestert és a jegyzőt, hogy az 1-2. pontban elhatározott közterület elnevezésekkel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Dr. Füzi Judit, a Polgármesteri Kabinet osztályvezetője)

**Határidő:** azonnal

**II.**

**HATÁROZATI JAVASLAT**

**…/2025. (II.27.) Kgy. számú határozat**

Szombathely Megyei Jogú Város Közgyűlése a Halmosi Zoltán sétányról szóló tájékoztatást tudomásul veszi.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal